'Jarhead' - film o marincima u prvom Zaljevskom ratu
Jake Gyllenhall glumi mladog ratnika poslanog u Saudijsku Arabiju, u sklopu "Operacije Pustinjska oluja", kome, nakon mjeseci iščekivan
Engleski redatelj Sam Mendes u svojem oskarom nagrađenom filmu "American Beauty" bavio se mračnijom stranom života u američkim predgrađima. Njegov novi film obrada je sjećanja s bojišnice iz Zaljevskog rata, 1991. godine. Alan Silverman za nas je pogledao film "Jarhead". "Jarhead" je nadimak koji su koristile generacije američkih marinaca; Anthony Swofford ga je odabrao za naslov svojih sjećanja: "Kronika jednog marinca o Zaljevskom ratu i drugim bitkama". Njegova je knjiga bila objavljena 2003. godine i odmah je postala best-seller. Poput svog literarnog predloška, i film prati iskustva Anthonyja Swofforda kao 20-godišnjeg marinskog novaka, koji se obučava za snajperista. Jake Gyllenhall glumi mladog ratnika poslanog u Saudijsku Arabiju, u sklopu "Operacije Pustinjska oluja", kome, nakon mjeseci iščekivanja, konačno bude uslišana žarka želja da se nađe u ratu. No, kako kaže Gyllenhall, stvarnost se pokaže potpuno drugačijom od onoga što su Swofford i njegovi kolege marinci očekivali: "Film posjeduje element stvarnosti koji svi sada prepoznajemo. Mislim da nam on pokazuje stvarnost o kojoj smo samo slušali. Svi znamo za ratne zarobljenike i velike požare na naftnim poljima, ali mi ih možda nikada nismo vidjeli, niti smo bili emocionalno angažirani oko stvarnih sudionika tih događaja. Možda će ovaj film pružiti osjećaj povezanosti s njima." Redatelj Sam Mendes kaže da je osjećao da mora 'zaraditi pravo' da ispriča priču o tim američkim vojnicima. No, on isto tako vjeruje da – dolazeći iz druge kulture – može biti objektivniji nego što bi bio američki filmski stvaratelj: "Postoje stvari u ovom filmu koje su konstantne: kakvi ljudi odlaze u marince, što ih tome privlači, osjećaj individualnosti svake osobe unutar grupe ... to se ponavlja jednako bez obzira radi li se o sadašnjem ratu u Iraku, o Zaljevskom ratu, Vijetnamu ili bilo kojem drugom ratu u posljednjih stotinjak godina. Ljudi kažu: 'to su Amerikanci', ali vod o kojemu se govori ima dva latinoamerikanca, jednog Mađara, a vođa odreda je crnac. To je pravo miješanje, dakle, nisam ovu priču shvatio kao specifično američku." Film je snimljen bez suradnje s Pentagonom: prema producentima, među službenim prigovorima na scenarij bila je i količina prostota koje izgovore marinci u filmu. Redatelj Mendes je uzeo za savjetnike čitav niz umirovljenih vojnika koji su služili u Zaljevskom ratu, zajedno s autorom knjige Swoffordom, kako bi osigurao točnost svojih scena. No, pokazavši nelijepu stvarnost bojišta, služi li "Jarhead" kao proturatna poruka? Mendes odbacuje sugestije da je njegov film stvoren kako bi odaslao poruku gledateljima: "Mislim da trenutno živimo u kulturi koja nas primorava da stvari definiramo crno-bijelo: jesi li za rat ili protiv njega? No, odgovor nije tako jednostavan. 'Jarhead' ne šalje poruku; možda potiče rasprave ... povećava razumijevanje problema. Uvjeren sam da bi za filmskog stvaratelja bio neuspjeh bilo da obeća da će film biti bilo jedno ili drugo, ili da to i pokuša ostvariti." Jake Gyllenhall kaže da se glumačka ekipa okupila donijevši sa sobom različite političke poglede, no, na kraju snimanja, svi su bili jedinstveni u poštovanju koje su osjećali prema stvarnim vojnicima koji su bili portretirani njihovim ulogama. U ostalim ulogama u filmu "Jarhead" pojavljuju se: Jamie Foxx kao Sykes, Swoffordov narednik; Peter Sarsgaard kao kolega marinac i mentor Troy; te, Chris Cooper kao bojnik Kazinski. Adaptaciju knjige Anthonyja Swofforda u filmski scenarij napravio je William Broyles.